На основу члана 40. ст.1. тачка 36) Статута Општине Чајетина („Службени лист Општине Чајетина“ број 2/2019) и члана 26. став 1. тачка 3) и 27. став 10. Закона о јавној својини („Службени гласник РС", број 72/2011, 88/2013, 105/2014, 104/2016- други закон, 108/2016, 113/2017, 95/2018 и 153/2020), Скупштина општине Чајетина на електронској седници одржаној дана 01. априла 2021. године, донела је

**ОДЛУКУ КОЈОМ СЕ ПРЕДЛАЖЕ ВЛАДИ РЕПУБЛИКЕ СРБИЈЕ ДОНОШЕЊЕ ОДЛУКЕ О ПРЕНОСУ ПРАВА ЈАВНЕ СВОЈИНЕ СА РЕПУБЛИКЕ СРБИЈЕ НА ОПШТИНУ ЧАЈЕТИНА**

**I**  Предлаже се Влади Републике Србије да донесе одлуку о преносу јавне својине са Републике Србије на Општину Чајетина, без накнаде, на непокретностима – земљишту и објекту на Златибору, Торник, општина Чајетина, на кат. парц. бр. 3082/37 КО Јабланица, површине 6 а 48 м2, јавна својина Републике Србије, уписаној у лист непокретности бр. 1205 КО Јабланица, са објектом Зграда број 1 - „Зграда туризма – објекат визиторског центра“ површине у основи 1 а 65 м2, у јавној својини Републике Србије, са правом коришћења Јавног предузећа „Скијалишта Србије“.

**II** Општина Чајетина прихвата пренос права јавне својине непокретности из тачке 1. овог решења.

**III**  На непокретностима из тачке 1. овог решења, у јавне књиге о евиденцији непокретности и права на њима, уписаће се јавна својина Општине Чајетина.

**IV** По доношењу одлуке Владе Републике Србије о преносу права јавне својине са Републике Србије на Општину Чајетина на непокретности из тачке 1. диспозитива ове одлуке, уговор о преносу наведене непокретности, у име Републике Србије, закључиће директор Републичке дирекције за имовину Републике Србије, а у име Општине Чајетина Председник Општине Чајетина.

***О б р а з л о ж е њ е***

**I Правни основ**

Правни основ за доношење овe одлуке је члан 29. став 3. Закона о јавној својини („Службени гласник РС", број 72/2011, 88/2013, 105/2014, 104/2016- други закон, 108/2016, 113/2017, 95/2018 и 153/2020) којим је предвиђено да се непокретне ствари могу прибављати у јавну својину бестеретним правним послом (наслеђе, поклон или једнострана изјава воље), члан 26. став 1. тачка 3) којим је уређено да под појмом располагања стварима у јавној својини сматра и пренос права јавне својине на другог носиоца јавне својине (са или без накнаде), као и члан 27 став 10. којим је прописано да о прибављању ствари и располагању стварима у својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе.

Чланом 40. став 1. тачка 36) Статута Општине Чајетина („Службени лист Општине Чајетина“ број 2/2019) уређено је да Скупштина општине, у складу са законом, између осталог, одлучује о прибављању и отуђењу непокретности у јавној својини Општине.

Чланом 5. став 3. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл. гласник РС“, бр. 16/2018), прописано је да у случају преноса права јавне својине на непокретности између различитих носилаца тог права, непокретности се могу преносити испод тржишне цене, односно без накнаде, с тим да такво располагање мора бити посебно образложено.

**II Разлози за доношење**

Општинско веће Општине Чајетина донело је, на седници одржаној дана 03. децембра 2020. године, Закључак о противљењу реализације поступка по Јавном позиву за прикупљање писмених понуда за уклањање – рушење постојећег објекта на Златибору, на Торнику, на кат. парцели бр. 3082/37 КО Јабланица и изградњу новог објекта на истој локацији у Скијалишту „Златибор“, по моделу суинвестирања. Наведени Закључак достављен је Влади Републике Србије, дописом бр. 06-71/2020-01 од 03. децембра 2020. године, којим је исказана заинтересованост за предметну локацију из свих разлога ближе наведених у истом, о чему су обавештени Републичка дирекција за имовину Републике Србије и Јавно предузеће „Скијалишта Србије“.

Наведени Закључак Општинског већа, као и ова одлука, донети су на основу усвојених стратешких и урбанистичких планова Општине Чајетина, у односу на развој ширег подручја у зони у којој се налази и кат. парцела бр. 3082/37 КО Јабланица, која је у јавној својини Републике Србије, површине 6 а 48 м2, уписана у листу непокретности бр. 1205 КО Јабланица, са објектом Зграда број 1 - „Зграда туризма – објекат визиторског центра“ површине у основи 1 а 65 м2, у јавној својини Републике Србије, са правом коришћења Јавног предузећа „Скијалишта Србије“, које је покренуло поступак рушења постојећег дотрајалог објекта и изградње новог пословно-услужног објекта.

Јануара месеца 2021. године Општина Чајетина је успела да реализује свој највећи, милионски пројекат, пуштањем у рад „Gold gondolе Zlatibor“ као најдуже панорамске гондоле на свету. Девет километара трасе гондоле повезује центар Златибора са ски центром „Торник“ где се налази крајња станица Гондоле.

Крајња станица Гондоле се налази у непосредној близини излазне станице шестоседне жичаре „Торник“ која се пак налази поред катастарске парцеле број 3082/37 КО Јабланица. Потребна је даља изградња пратећих садржаја у функцији Гондоле у зони која обухвата предметну парцелу али и околне парцеле.

Предметна катастарска парцела 3082/37 КО Јабланица налази се у обухвату Плана детаљне регулације за подручје ски центра „Торник“ („Службени лист Општине Чајетина“ број 5/2017), према којима цео простор Планског подручја

представља једну заокружену спортско рекреативну зону у функцији скијалишта. К.п. бр. 3082/37 КО Јабланица, по планираној намени је парцела јавне намене Ј24 - пословно услужни објекат. Дефинисана намена представља претежну, доминатну намену и заузима више од 50% површине парцеле. На предметној парцели могуће су и друге компатибилне намене: саобраћајне површине, спортско-рекреативни садржаји, етно пијаца, зеленило и пратећи садржаји скијалишта, техничка база и инфраструктурни објекти и шумске површине.

Пословно-услужни објекти планирани на овом простору су: мултифункционални објекат смештајног и угоститељско-комерцијалног карактера, туристичких садржаја и пословне делатности: кафићи, ресторани, шанк-барови, одморишта, просторије за опрему, услужни и забавни садржаји повезани са туристичком понудом простора, објекат затвореног базена, све повезано уређеним зеленилом.

Како би се омогућило несметано функционисање, безбедан улазак и излазак путника које превози Гондола до/од крајње станице, неопходно је да постоји проходан, приступачан простор у непосредној близини, што свакако обухвата и катастарску парцелу број 3082/37 КО Јабланица, а пренос права својине на Општину Чајетина која би располагала својинским овлашћењима у складу са планским актима и у најбољем интересу корисника, како Гондоле тако и жичаре „Торник“, па и самог ски центра „Торник“, представља једино могуће решење за целисходно функционисање Гондоле и ски центра „Торник“. Гондола којом управља Општина Чајетина се као средство висинског превоза користи за панорамско разгледање, што доприноси да се сви капацитети на Торнику, користе у периоду целе године и да се смањи утицај сезоналности, иначе врло присутан код зимских спортова.

Напомињемо да би изградња новог објекта на предметној локацији, према расписаном Јавном позиву, ометала и приступ постојећим репетиторима, као и комуникацију између жичаре и гондоле која је неопходна како би се максимално искористили капацитети Ски центра „Торник“.

Општина Чајетина је у духу добре сарадње и подршке помогла изградњу Ски центра „Торник“, којим управља Јавно предузеће „Скијалишта Србије“ основано од стране Владе Републике Србије, не само издавањем неопходне документације за реализацију тог пројекта већ и на тај начин што је пренела право коришћења на више парцела на којима је Општина била титулар права коришћења, и то без накнаде, на Јавно предузеће „Скијалишта Србије“.

Скупштина општине Чајетина је на седници од 23. јуна 2008. године донела Одлуку о давању на коришћење непокретности у државној својини предузећу „Скијалишта Србије“, број 464-2/08-02, а по добијеној сагласности Републичке дирекције за имовину Републике Србије, закључен је и Уговор о преносу права коришћења непокретности са Општине Чајетина на Јавно предузеће „Скијалишта Србије“, Ов. бр. 892/08 од 11. децембра 2008. године.

На тај начин Општина Чајетина се, за потребе Јавног предузећа „Скијалишта Србије“ одрекла свог права на катастарским парцелама у укупној површини од 16 хектара 39 ари, у доброј намери да омогући развој Ски центра „Торник“ и помогне Јавном предузећу „Скијалишта Србије“, а све у заједничком циљу ширења туристичке делатности и употпуњавању туристичке понуде Златибора.

Имајући у виду наведено, обраћамо се овим предлогом Влади Републике Србије, да изврши пренос права својине на катастарској парцели број 3082/37 КО Јабланица са Републике Србије на Општину Чајетина и помогне нам да на тај начин омогућимо несметано фукционисање Гондоле, а све у циљу пружања најбоље могуће услуге посетиоцима ски центра „Торник“, како коришћењем гондоле тако и жичаре.

**СКУПШТИНА ОПШТИНЕ ЧАЈЕТИНА**

**Број: 02-41/2021-01 од 01. априла 2021. године**

**ПРЕДСЕДНИК**

**Скупштине општине**

***Арсен Ђурић***